Private finansierders toon belangstelling in SAL | Maroela Media
Volgens die departement van openbare ondernemings toon al hoe meer finansierders van die private sektor en private ekwiteitbeleggers belangstelling om kapitaal voor te skiet vir die nuwe Suid-Afrikaanse Lugdiens (SAL) en sy filiale.
Dít volg nadat krediteure verlede maand eindelik 'n sakereddingsplan goedgekeur het en die departement reeds weggespring het om die SAL uit die as te laat herrys.
Die departement het Maandag in 'n verklaring gesê hy het teen die begin van vandeesmaand reeds belangstelling van tien finansierders vir die SAL en filiale Air Chefs, South African Airways Technical en die plaaslike lugredery Mango ontvang.
Luidens die verklaring is die departement, die enigste aandeelhouer namens die regering, nou in die proses om die belangstelling van verskeie plaaslike asook internasionale private ekwiteitbeleggers te evalueer as deel van die inwerkingstelling van die goedgekeurde sakereddingsplan.
"Die departement verwelkom die belangstelling van 'n mengsel van plaaslike en internasionale beleggingsgroepe om tegniese, finansiële en operasionele kundigheid aan die nuwe SAL te bied. Sodoende word Suid-Afrikaanse eienaarskap verseker terwyl die beleggersbasis gediversifiseer word."
Die departement het nou ook 'n lys van eienskappe bekendgemaak waaraan die regering wil hê die nuwe SAL moet voldoen. Dít sluit in 'n kleiner maar doeltreffende raad van direkteure, 'n gemotiveerde arbeidsmag, 'n doeltreffende en moderne vliegtuigvloot teen mededingende tariewe wat sal lei tot kostedoeltreffendheid, asook 'n aanbieding van die regte roetes, tye en mededingende pryse.
Maroela Media het vroeër berig die departement hou toesig oor die inwerkingstelling van die vrywillige skeidingspakkette vir werknemers, asook die aanstelling van nie-uitvoerende direkteure en 'n nuwe bestuurspan vir die SAL.
Ingevolge die sakereddingsplan gaan 1 000 werkers uit die huidige personeelkorps van nagenoeg 5 000 werkers behoue bly om 'n nuwe lewensvatbare, volhoubare en mededingende lugredery op die been te bring wat plaaslike, streeks- en internasionale vlugte kan bedryf.
Rubberfabriek aan Oos-Rand brand
Die lys van eienskappe: wie bluf nou vir wie. Dit sal maar kortsigtige roekelose finansierders wees met 'n baie kort geheue. Sterkte manne jul geld pla jul blykbaar!!